Informacije i komunikacije

Informacije i komunikacije
Cilj ovog dijela seminara je razumijevanje pojmova i izraza vezanih uz korištenje Interneta, te razumijevanje sigurnosnih aspekata. Student se osposobljava za osnovno pretraživanje Interneta koristeći preglednik i dostupne alate za pretraživanje. Student treba moći zabilježiti rezultate pretraživanja (Web mjesta) i ispisati Internet stranice i izvještaje pretraživanja. Treba se znati kretati unutar Web obrasca, te ga znati popuniti.
Internet
7.1.1 Osnovni pojmovi
7.1.1.1 Razlika između interneta i World Wide Weba (WWW)
World Wide Web (WWW) je samo mali dio Interneta kao cjeline. Internet uključuje cjelokupan hardware i software, WWW, FTP (File Transfer Protocol – kasnije će biti objašnjen), elektroničku poštu (e-mail) i diskusijske (news) grupe.
WWW je jedan od servisa na internetu, a uključuje tekst i slike koje možemo gledati uporabom pretraživača (preglednika) kao što je Microsoft Internet Explorer ili Netscape Navigator.
Usluge koje nudi Internet:
elektronska pošta (e-mail)
telnet, odnosno logiranje na udaljeno računalo
FTP (File Transfer Protocol)
World Wide Web (WWW ili Web)
VOIP (Voice over Internet Protocol)
IPTV (Internet televizija)
7.1.1.2 Definiranje i razumijevanje termina: HTTP, URL, hiperveza, ISP, FTP
HTTP (Hypertext Transfer Protocol)
To je protokol World Wide Weba za premještanje hipertekst (HTML) datoteka na internetu. To je jezik koji vaš web preglednik koristi pri traženju stranica i grafike sa web poslužitelja (servera). Možete primijetiti da vaš web preglednik koristi HTTP protokol koji se vidi kao dio adrese, npr.: http://www.yahoo.com.
Protokol je skup pravila kojih se dva računala moraju pridržavati kako bi mogla međusobno komunicirati tj. on definira kako se prenose podaci među računalima.
TCP/IP je osnovni Internet protokol. Dakle, da bi se moglo komunicirati s drugim računalima na Internetu potrebno je vlastito računalo koristi program koji omogućuje računalu komunikaciju korištenjem TCP/IP protokola.
URL (Uniform Resourse Locator – adresa Web dokumenta)
URL je samo drugo ime za web adresu. URL se sastoji od imena protokola (obično HTTP ili FTP) iza čega slijedi adresa računala na koji se želite spojiti. Npr. URL kao ftp:///ftp.cdrom.com će narediti vašem web pregledniku da koristi FTP protokol za spajanje na računalo ftp.cdrom.com.
Primjer URL-a:
http://www.voda.hr/hr/index.htm
http – oznaka protokola
www – oznaka servisa
voda.hr – domena, ime servera
www.voda.hr – poddomena (druga poddomena npr. ftp.voda.hr)
index.htm – dokument na serveru
hr – nacionalna vršna domena
Primjeri generičkih vršnih domena: com (komercijalna), edu (edukacijska), gov (vladina), mil (vojna)
Hiperveza (hyperlink)
Hiperveza je dio teksta (ili grafike) na web stranici, koji nas kada na njega kliknemo:
- usmjeri na drugi dio iste stranice
- usmjeri na drugu stranicu u okviru istog Web site-a (mjesta na Web-u)
- usmjeri na stranicu na drugom Web site-u
ili nam omogući
- prijenos podataka sa servera (download) na tvrdi disk našeg računala
- pokretanje aplikacije, videa ili zvuka.
Ilustracija prikazuje dio Web stranice. Riječi koje su potcrtane predstavljaju hipervezu. Standardno se ove tekstualne veze prikazuju plavom bojom.
ISP (Internet Service Provider – davatelj usluge pristupa internetu)
Ako se želite spojiti na Internet, morate se učlaniti putem ISP-a. ISP vam daje vezu na Internet ili putem telefonske linije ili putem posebne digitalne linije visoke brzine prijenosa podataka. ISP je i bilo koje poduzeće koje osigurava internetske usluge, primjerice za razvoj Web sjedišta (siteova). U Hrvatskoj su primjeri davatelja ove usluge: CARNET, T-Com, Iskon, Globalnet, Vipnet, Vodatel, itd.
FTP (File Transfer Protocol)
Protokol za prijenos podataka na Internetu s jednog računala na drugo. FTP se upotrebljava za prijepis datoteka (download) s drugog računala kao i za slanje (upload) s vašeg računala na udaljeno računalo. S regularnim FTP-om se možete prijaviti (login) na drugi internetski site, ali morate imati korisničko ime i lozinku. Anonimni FTP serveri ne zahtijevaju korisničko ime i lozinku, ali ne možete slati (upload) datoteke anonimnim serverima. Pri downloadu datoteka nakon što kliknete na datoteku koju skidate, jedino morate odrediti gdje želite pohraniti datoteku na vaš tvrdi disk. Ljudi koji održavaju web siteove često koriste FTP program da bi poslali podatke koji sačinjavaju web site, sa tvrdog diska na kojem su kreirani, na računalo koje služi kao Web server.
Postoje mnogi komercijalni i besplatni FTP programi.
7.1.1.3 Sastav i struktura Web adrese
Web sjedište (site) i URL
Web sjedište čine jednostavno podaci koji su pohranjeni na WWW poslužitelju i mogu im slobodno pristupati ljudi koji “surfaju na mreži”. Primjerice Microsoft ima svoje Web sjedište sa kojeg možete raditi download informacija i programa. Morate samo znati adresu Web sitea kao što morate znati telefonski broj kada nekoga želite nazvati. Adresa Web sjedišta predstavljena je URL-om (Uniform Resource Locator). Struktura URL-a je vrlo precizna. Primjerice, ako želite koristiti vaš Web preglednik za posjetu Microsoftovom Web sjedište koristit ćete URL:
http://www.microsoft.com
Kako danas postoji veliki broj organizacija koje imaju svoje Web sjedište, možete koristiti preglednik u koji možete unijeti riječ ili frazu vezanu uz ono što želite naći. Prikazati će se sjedišta koji odgovaraju traženoj informaciji koju ste unijeli. Rezultata obično ima i previše. Za unesene riječi “PC courseware” prikazati će se 4.5 miliona sjedišta koja sadrže te riječi!
Primjer:
http://www.poljud.pomsk.hr/upisi.html
što znači:
[protokol]://[vrsta usluge].[ime domene(računala)].[vršna domena (Hrvatska mapa)]/[mapa ili datoteka]
Primjer opisuje Web stranicu kojoj se pristupa s HTTP (Web preglednikom), a koja je smještena na računalu imena poljud u domeni pomsk.hr. Na tom računalu nalazi se datoteka upisi.html.
Domena je osnovna struktura u administrativnim mrežama, a može biti dvoslovna, često je to oznaka države; troslovna: npr. „org” – organization).
Kako se možemo spajati na Internet:
Analogni modem (dial up pristup)
brzina do 56 kbps (kilobita u sekundi)
ISDN
brzine 64 kbps ili 128 kbps
Kabelski Internet
brzine od 64 kbps do 1 Mbps
Satelitski Internet
brzine do 2Mbps (moguć samo download)
7.1.1.4 Što je Web preglednik i čemu služi
Web preglednik (browser)
Web preglednik je program koji vam omogućuje pretraživanje Weba. Najpopularniji preglednici Weba su Internet Explorer, Mozilla Firefox i Opera. Postoje različite verzije, a novije verzije nude nove ugrađene karakteristike i poboljšanja. Web preglednik vam omogućava da gledate web stranice.
7.1.1.5 Što je tražilica (program za pretraživanje, search engine) i čemu služi?
Što je tražilica?
Tražilica čuva informacije o stranicama na web sjedištima na Internetu. Posjeduje samo informacije o web sjedištima o kojima je obavještena i o onima koje je automatski pronašla. Važno je uočiti da tražilica nema kompletne informacije o svim sjedištima na internetu! Postoje brojne različite tražilice koje su pokrenule različite organizacije. Unutar tražilice možete unijeti frazu (ključne riječi) kao što je Turing test i tražilica će tada pretražiti svoju bazu podataka i nakon kratke stanke će prikazati popis svih sjedišta koja odgovaraju parametrima pretraživanja.
Svaka tražilica ima vlastitu strategiju za prikupljanje podataka. Ne treba se čuditi kada neko određeno traženje daje različite rezultate s različitim tražilicama. Poznatije tražilice su Yahoo, Lycos, AltaVista, Google.
|